b'\n_START_ARTICLE_\nJ\xc3\xbalius \xc5\xa0upler\n_START_SECTION_\nValmennusura\n_START_PARAGRAPH_\n\xc5\xa0upler toimi HC SKP Popradin apuvalmentajana vuosina 1979\xe2\x80\x931985 ja nousi seuran p\xc3\xa4\xc3\xa4valmentajaksi seuraavaksi kahdeksi kaudeksi. Kauden 1988\xe2\x80\x931989 h\xc3\xa4n valmensi kakkosliigan Liptovsky Mikulasia ja palasi sen j\xc3\xa4lkeen takaisin Extraligaan HK Dukla Trencinin p\xc3\xa4\xc3\xa4valmentajaksi. T\xc3\xa4m\xc3\xa4n ohella h\xc3\xa4n valmensi my\xc3\xb6s T\xc5\xa1ekkoslovakian alle 20-vuotiaiden maajoukkuetta vuosien 1991 ja 1992 kisoissa. Kaudella 1992\xe2\x80\x931993 Supler valmensi Extraligassa HC Kosicen joukkuetta ja valittiin t\xc3\xa4m\xc3\xa4n j\xc3\xa4lkeen Slovakian maajoukkueen p\xc3\xa4\xc3\xa4valmentajaksi. H\xc3\xa4nen johdollaan Slovakia pelasi 1994 olympialaisissa ja 1994 C-ryhm\xc3\xa4n MM-kisoissa. Seuraavaksi vuodeksi Slovakia nousi B-ryhm\xc3\xa4\xc3\xa4n ja edelleen 1996 A-ryhm\xc3\xa4\xc3\xa4n._NEWLINE_Kaudella 1996\xe2\x80\x931997 \xc5\xa0upler k\xc3\xa4vi Kanadassa WHL-joukkue Portland Winter Hawksien apuvalmentajana, josta palasi seuraavaksi kaudeksi Extraligan HC Sparta Prahan p\xc3\xa4\xc3\xa4valmentajaksi. Seuraavat kaksi ja puoli kautta h\xc3\xa4n toimi Dukla Trencinin p\xc3\xa4\xc3\xa4valmentajana ja sen ohessa Slovakian alle 20-vuotiaiden maajoukkueen valmentajana vuoden 2002 MM-kisoissa._NEWLINE_Kauden 2002\xe2\x80\x932003 \xc5\xa0upler valmensi HC Slovan Bratislavan joukkuetta ja aloitti seuraavan kauden Ven\xc3\xa4j\xc3\xa4n superliigassa Lokomotiv Jaroslavlin p\xc3\xa4\xc3\xa4valmentajana. Sopimus kuitenkin purettiin kesken kauden ja \xc5\xa0upler siirtyi Valko-Ven\xc3\xa4j\xc3\xa4n sarjaan Dinamo Minskin p\xc3\xa4\xc3\xa4valmentajaksi. Kaudet 2004\xe2\x80\x932006 \xc5\xa0upler valmensi Valko-Ven\xc3\xa4j\xc3\xa4n sarjassa pelannutta latvialais-joukkue HK Riga 2000:a._NEWLINE_2006\xe2\x80\x932008 \xc5\xa0upler toimi j\xc3\xa4lleen Slovakian maajoukkueen p\xc3\xa4\xc3\xa4valmentajana. Maajoukkuepestin j\xc3\xa4lkeen h\xc3\xa4n siirtyi KHL-joukkue Dinamo Rigan p\xc3\xa4\xc3\xa4valmentajaksi. Kolmivuotisen Dinamo-jakson aikana Dinamo ylsi joka vuosi pudotuspeleihin, parhaimmillaan l\xc3\xa4ntisen konferenssin v\xc3\xa4lieriin. Dinamon j\xc3\xa4lkeen \xc5\xa0upler valmensi Moskovan TsSKA:ta mutta sai potkut kesken kauden ja h\xc3\xa4net korvasi Vjat\xc5\xa1eslav Butsajev. Seuraavalle kaudelle \xc5\xa0upler sai valmennettavakseen KHL:n ukrainalaisjoukkue Donbass Donetskin. Ukrainasta \xc5\xa0upler palasi seuraan kauden puliv\xc3\xa4liss\xc3\xa4 Slovakiaan valmentamaan Extraliigan HKM Zvolenia. 2015\xe2\x80\x932016 kauden \xc5\xa0upler aloitti Popradin alle 18-vuotiaiden joukkueen valmentajana, mutta sai potkut jo syyskuussa. T\xc3\xa4m\xc3\xa4n j\xc3\xa4lkeen h\xc3\xa4n ei ole toiminut aktiivisesti seuravalmentajana. 2017 MM-kisoissa h\xc3\xa4n oli osa Slovakian joukkueen valmennusryhm\xc3\xa4\xc3\xa4.'